Piemineklis politiski represētajiem Preiļos
Piemineklis politiski represētajiem Preiļos ir piemineklis Preiļos, kas laukumā pie Romas katoļu baznīcas vārtiem tika atklāts 1993. gada 22. augustā. Šajā vietā 20. gadsimta 40. gados padomju varas pārstāvji par biedinājumu iedzīvotājiem bija izmetuši nošauto nacionālo partizānu mirstīgās atliekas. Pie šī pieminekļa ik gadus komunistiskā genocīda upuru piemiņas dienās 25. martā un 14. jūnijā pulcējas pilsētas iedzīvotāji. Pieminekli veidojusi tēlniece Vija Dzintare. Piemineklī attēlota uz ceļiem nometusies sērojoša sieviete, kura klāj segu pār aizgājējiem. Piemineklim blakus akmenī iekalti dzejnieka Kārļa Skalbes vārdi: Daudz mocekļu bij' izredzētu Tev, mana mazā Tēvija, Kas līdz ar mātes vārdu svētu Čukst sāpju stundā: "Latvija!"